Moody's: Die begin van Eskom se einde | Netwerk24
Moody's: Die begin van Eskom se einde
Deur Francois Williams 12 Februarie 2019 17:08
Suid-Afrika se veranderende elektrisiteitsmark sal vir die afsienbare toekoms van Eskom afhanklik bly, maar sy belangrikheid kan stelselmatig afneem, sê die kredietgraderingsagentskap Moody's in 'n verslag wat Dinsdag gepubliseer is.
Suid-Afrika se groot afhanklikheid van steenkool sal mettertyd verander as die land se strategiese plan vir kragopwekking gevolg word. Die geïntegreerde hulpbronplan (IRP) maak voorsiening vir 'n groter rol vir gas en hernieubare energie.
Helen Francis, senior kredietbeampte by Moody's.
Moody's het Eskom tans op 'n gradering van B2 met 'n negatiewe vooruitsig.
Moody's sê die kragstelsel is onder uiterste druk en die reserwemarge – die gaping wat Eskom het tussen sy kragopwekkingsvermoë en die totale kragvraag – sal tot in die middel 2020's onder druk bly.
"Suid-Afrika se elektrisiteitstelsel sal in die kort- tot mediumtermyn onder uiterste druk bly," sê Helen Francis, senior kredietbeampte by Moody's en medeskrywer van die verslag.
"Die langer-termyn verbeterings sal afhang van die evolusie van energievraag asook die tempo waarteen hernieubare energie, nuwe gas-kragopwekkingsvermoë en self-opwekking toeneem."
Eskom se kragopwekkingsbates – wat 88% van die totale geïnstalleerde kragopwekkingsvermoë verteenwoordig – sal noodsaaklik wees om op die mediumtermyn aan die land se kragbehoeftes te voorsien, selfs in geval van 'n herstrukturering in die kragsektor.
Dit bied 'n sterk aansporing vir die regering om Eskom se baie swak finansiële posisie te help verbeter, sê Moody's.